Alina Gorghiu, detalii despre extrădarea lui Cherecheș. Condițiile în care va fi încarcerat
- Ionel Sclavone
- 19 martie 2024, 15:24
Alina Gorghiu a declarat că fostul primar Cătălin Cherecheș va fi încarcerat conform înțelegerii dintre autoritățile române cu cele germane. Ministerul Justiției a acceptat o serie de condiționalități, impuse de instanța germană în schimbul extrădării.
Ministrul Justiției a confirmat că fostul primar Cătălin Cherecheș, condamnat pentru corupție, va fi adus în țară. El va fi încarcerat în condițiile stabilite de acord cu autoritățile din Germania. Alina Gorghiu a precizat că aceasta a fost una dintre condițiile în care s-a decis extrădarea.
Alina Gorghiu despre extrădarea lui Cherecheș
Ministrul Justiției a vorbit despre extrădarea fostului primar Cătălin Cherecheș. El urmeză să fie adus, în România, în decursul acestei zile. Conform informațiilor furnizate de autorități, fostul primar va fi adus la Nădlac, de poliția germană, și predat autorităților române. Cherecheș urmează să fie încarcerat, în această noapte la Arad, conform unor surse neoficiale, iar apoi transportat la București.
"Doresc să mulţumesc autorităţilor din Germania şi colegilor mei de la Poliţia Română pentru maniera exemplară în care am reuşit să colaborăm. În cazul fugarului Cătălin Cherecheş - el va fi adus astăzi în România pe cale terestră, escortat de colegii de la poliţia din Germania, iar la graniţă îl vor prelua colegii din Poliţia Română", a declarat Alina Gorghiu.
Potrivit ministrului, Alina Gorghiu, deținutul îşi va executa pedeapsa într-un penitenciar cu regim închis. După perioada de carantină, de 21 de zile, pe care o va petrece la Rahova, fostul primar va fi mutat la Aiud, iar apoi la Baia Mare.
În ce condiții va fi încarcerat Cherecheș
Alina Gorghiu a precizat că, pentru a pune în aplicare mandatul european de arestare şi pentru a obține extrădarea, Ministerul Justiţiei a oferit autorităţilor germane garanţii legat de condiţiile din penitenciarul în care va fi încarcerat Cherecheş.
"Acest demers la care noi ne-am angajat vă asigur că va fi executat cu bună-credinţă. Aceste garanţii cu privire la condiţiile de detenţie au fost apreciate pozitiv de instanţele din Germania, astfel încât, aţi văzut deznodământul, au decis predarea lui Cătălin Cherecheş. El va fi încarcerat conform angajamentului şi conform procedurilor la Penitenciarul Rahova pentru o perioadă de carantină şi observare de 21 de zile. Secţia în care va fi încarcerat în această perioadă este Secţia E2, destinată persoanelor condamnate, majore, de sex masculin", a explicat Alina Gorghiu.
Ministrul a menționat că majoritatea persoanelor extrădate în România, inclusiv cele din Germania, pentru care s-au acordat garanţii, au efectuat perioada de carantină în Penitenciarul Rahova.
"Deci nu e niciun element de noutate în această privinţă. După perioada de carantină, persoana va fi transferată în alt penitenciar în care va executa pedeapsa. În acest moment penitenciarul în care va executa pedeapsa nu este o informaţie publică, însă regula este aceea că pedeapsa se execută într-un penitenciar care se află în proximitatea domiciliului persoanei condamnate", a mai spus Alina Gorghiu.
Alina Gorghiu despre condițiile din penitenciar
Ministra Justiției a spus că, la Rahova, Cătălin Cherecheş va fi cazat cu maxim încă două persoane într-o cameră. Celula va avea o suprafaţă de aproximativ 19 metri pătraţi. Alina Gorghiu a precizat că aici au fost inaugurate încă 243 de locuri noi de cazare pentru deținuți. În penitenciar, Cherecheș va avea acces la condiții foarte bune, de la alimentație diversificată la acces la publicații.
"Vorbim de un penitenciar în care foarte recent au fost inaugurate încă 243 de locuri noi de cazare, deci nu se va pune problema de condiţii precare de detenţie, cum, de altfel, încercăm pentru fiecare deţinut din România. Va beneficia, ca de asemenea oricare alt deţinut, de întreaga infrastructură penitenciară, pornind cu o alimentaţie diversificată, acces la un punct comercial din incinta unităţii, acces la publicaţii, acces la asistenţă medicală. Îi vom asigura lui Cătălin Cherecheş, ca oricărui alt deţinut, toate drepturile care îi sunt recunoscute de lege, pentru că toţi sunt egali în faţa legii", a mai spus ministrul Alina Gorghiu.
Pe 24 noiembrie 2023, Cătălin Cherecheş a fost condamnat de Curtea de Apel Cluj la cinci ani de închisoare cu executare pentru luare de mită. El a fugit chiar înainte de pronunțarea sentinței, din țară, prin vama Petea. A fost reținut câteva zile mai târzou, pe 28 noiembrie în Germania.